૨૦૧૩માં આસારામ અને નારાયણસાઈની લીલાઓની ચર્ચા પૂરજોશમાં હતી. ગુરમીતની જેમ તેમની પણ દરરોજ નવી પોલ ખૂલી રહી હતી. નવાઈ તો એ લાગે કે કેટલીબધી સ્ત્રીઓ અને છોકરીઓ તેમના સકંજામાં ફસાઈ હતી. અને શક્ય છે કે હજી કેટલીય સ્ત્રીઓ ચુપ બેસી હશે. આ પહેલાં ૨૦૧૦ની સાલમાં નિત્યાનંદ સ્વામીના સેક્સ કૌભાંડોની વાત ચગી હતી. આજે મીડિયા દ્વારા આટલી વાતો બહાર આવી રહી હોવા છતાં કહેવાતા સંતોની આસપાસ સૌથી વધુ પ્રમાણમાં સ્ત્રીઓ હોય છે. ગુરમીત ઉર્ફે રામરહીમને બળાત્કાર બદલ સજા થઈ ત્યારે પણ અનેક સ્ત્રીઓએ તેના બચાવમાં હિંસક આંદોલન કર્યું હતું. એ જ રીતે આસારામના સપોર્ટમાં આજે પણ ઘણી સ્ત્રીઓ હોઈ શકે. ત્યારે એક પ્રશ્ર્ન જરૂર ઉદ્ભવે કે કેમ આજે પણ સૌથી વધુ સ્ત્રીઓ સંતોમહંતો અને બાપુની વાણીમાં આવી પોતાની જાતને સમર્પિત કરવા તૈયાર હોય છે?